ಒಂದು ಕೆಜಿ ಮಟನ್‍ಗೆ ಎರಡು ಭದ್ರಕೋಟೆ ಭೇದಿಸಬೇಕು

ಹಾಸನ: ಕೊರೊನಾ ಎಫೆಕ್ಟ್‌ನಿಂದಾಗಿ ಮಟನ್ ಮಾರಲು ಅವಕಾಶ ಕೊಡುತ್ತಾರೋ ಇಲ್ಲವೋ ಎಂಬ ಅನುಮಾನದಲ್ಲಿ ಹಾಸನದಲ್ಲಿ ಬಹುತೇಕ ಮಟನ್ ಅಂಗಡಿ ಮಾಲೀಕರು ಇಂದು ವ್ಯಾಪರಕ್ಕೆ ಇಳಿಯಲು ಹಿಂದೇಟು ಹಾಕಿದರು. ಇದರಿಂದಾಗಿ ಜನ ಕಿ.ಮೀ.ಗಟ್ಟಲೆ ಕ್ಯೂ ನಿಂತು ಮಟನ್ ಖರೀದಿಸುವ ಪರಿಸ್ಥಿತಿ ನಿರ್ಮಾಣವಾಗಿದೆ.

ಹಾಸನ ಜಿಲ್ಲಾಡಳಿತ ಇಂದು ಮಧ್ಯಾಹ್ನದವರೆಗೆ ಮಟನ್ ಮಾರಲು ಅವಕಾಶ ನೀಡುವುದಾಗಿ ಬುಧವಾರವೇ ತಿಳಿಸಿತ್ತು. ಆದರೆ ಮಟನ್ ಮಾರ್ಕೆಟ್‍ನಲ್ಲಿ ಕೇವಲ ಮೂರು ಅಂಗಡಿಗಳು ಮಾತ್ರ ಕಾರ್ಯ ನಿರ್ವಹಿಸುತ್ತಿವೆ. ಇದರಿಂದಾಗಿ ಏಕಾಏಕಿ ಮಟನ್‍ಗೆ ಭಾರೀ ಬೇಡಿಕೆ ಸೃಷ್ಟಿಯಾಗಿದೆ. ಮಟನ್ ಖರೀದಿಗಾಗಿ ಜನರು ಈಗ ಎರಡು ಕೋಟೆಯನ್ನು ಭೇದಿಸಿ ಯಶಸ್ವಿಯಾಗಬೇಕಿದೆ.

ಮೊದಲು ಮಟನ್ ಮಾರ್ಕೆಟ್ ಒಳಗೆ ಹೋಗಲು ಗ್ರಾಹಕರು ಕ್ಯೂ ನಿಲ್ಲಬೇಕು. ಈ ಕ್ಯೂ ಸುಮಾರು ಒಂದು ಕಿ.ಮೀ.ನಷ್ಟು ದೂರ ವ್ಯಾಪಿಸಿದೆ. ಕ್ಯೂ ಭೇದಿಸಿ ಬಂದವರು ನಂತರ ಮಟನ್ ಅಂಗಡಿ ಮುಂದೆ ಮತ್ತೊಂದು ಕ್ಯೂನಲ್ಲಿ ನಿಂತು ಮಟನ್ ಖರೀದಿಸಬೇಕು. ಮಟನ್ ಮಾರ್ಕೆಟ್ ಒಳಗೆ ಏಕಾಏಕಿ ನೂಕುನುಗ್ಗಲು ನಿಯಂತ್ರಿಸಲು ನಗರಸಭೆ ಈ ರೀತಿಯ ಕಟ್ಟುನಿಟ್ಟಿನ ಕ್ರಮ ಕೈಗೊಂಡಿದೆ. ಇಷ್ಟೆಲ್ಲ ಕಷ್ಟದ ನಡುವೆ ಮಟನ್ ಸಿಗಲು ಹಾಸನದಲ್ಲಿ ಕನಿಷ್ಠ ಒಂದು ಗಂಟೆ ಕಾಯಬೇಕಾದ ಪರಿಸ್ಥಿತಿ ನಿರ್ಮಾಣವಾಗಿದೆ. ಹೀಗೆ ಪ್ರಯತ್ನಿಸಿದರೂ ಮಟನ್ ಸಿಗುವ ಭರವಸೆ ಕೂಡ ಇಲ್ಲದಂತಾಗಿದ್ದು ಜನ ಕೊರೊನಾ ವೈರಸ್‍ಗೆ ಹಿಡಿಶಾಪ ಹಾಕುತ್ತಿದ್ದಾರೆ.